62018TJ0187_INF
Решение на Общия съд (шести състав) от 16 декември 2020 г. —VP/Cedefop
(Дело T‑187/18)
„Публична служба — Срочно наети служители — Искане за подновяване на договор за неопределен срок — Решение за неподновяване — Явна грешка в преценката — Право на изслушване — Член 26 от Правилника — Отговорност — Имуществени вреди — Неимуществени вреди“
1.
Жалби на длъжностните лица — Обжалване по съдебен ред на решението, с което се отхвърля подадената по административен ред жалба — Ефект — Сезиране на съда с жалба срещу оспорения акт — Изключение — Решение, което няма характер на потвърждение — Вземане под внимание на изложените в него мотиви
(членове 90 и 91 от Правилника за длъжностните лица)
(вж. т. 75—80)
2.
Жалби на длъжностните лица — Предварително обжалване по административен ред — Съгласуваност между подадената по административен ред жалба и тази, подадена по съдебен ред — Идентичност на предмет и основание — Основания и доводи, които не фигурират в подадената по административен ред жалба, но са тясно свързани с нея — Допустимост
(членове 90 и 91 от Правилника за длъжностните лица)
(вж. т. 84)
3.
Съдебно производство — Мотивиране на решенията — Обхват — Задължение за произнасяне по всички основания и доводи, изложени от страните — Липса
(вж. т. 87)
4.
Длъжностни лица — Срочно наети служители — Назначаване — Подновяване на договор, сключен за определен срок — Право на преценка на администрацията — Съдебен контрол — Граници — Явна грешка в преценката — Понятие
(член 2, буква е) и член 8 от Условията за работа на другите служители)
(вж. т. 103, 106, 107 и 151)
5.
Длъжностни лица — Организация на службите — Назначаване на персонала — Право на преценка на администрацията — Свобода при определянето на устройството на административните звена — Обхват
(вж. т. 104 и 105)
6.
Длъжностни лица — Срочно наети служители — Назначаване — Неподновяване на договор, сключен за определен срок — Приемане на решението, без да се даде възможност на заинтересованото лице да изрази становище по всички данни, с които разполага администрацията — Нарушение на правото на изслушване — Последици
(член 41, параграф 2, буква а) от Хартата на основните права на Европейския съюз)
(вж. т. 152—156 и 165)
7.
Длъжностни лица — Срочно наети служители — Решение, засягащо административния статут на срочно нает служител — Съобразяване на обстоятелства, които не са отразени в служебното досие на заинтересованото лице, но са му съобщени предварително — Законосъобразност — Условия
(член 26 от Правилника за длъжностните лица; член 11 от Условията за работа на другите служители)
(вж. т. 172—175 и 178—181)
8.
Длъжностни лица — Извъндоговорна отговорност на институциите — Условия — Противоправност — Вреда — Причинно-следствена връзка — Кумулативни условия
(член 340, втора алинея ДФЕС)
(вж. т. 191)
9.
Жалби на длъжностните лица — Правомощие за пълен съдебен контрол — Поправяне на имуществената вреда, свързана със загубата на възможност — Оценяване — Критерии
(член 91, параграф 1 от Правилника за длъжностните лица)
(вж. т. 196 и 198—200)
10.
Жалби на длъжностните лица — Иск за обезщетение — Отмяна на обжалвания акт, която не осигурява адекватното поправяне на неимуществената вреда — Изплащане на парично обезщетение
(член 340, втора алинея ДФЕС)
(вж. т. 205 и 206)
Предмет
Искане на основание член 270 ДФЕС, от една страна, за отмяна на решението на Cedefop от 12 май 2017 г. да не поднови за неопределено време договора за наемането на жалбоподателката като срочно нает служител, а при необходимост — и на решението от 1 декември 2017 г., с което се отхвърля подадената по административен ред жалба от 9 август 2017 г. срещу решението от 12 май 2017 г., и от друга страна, за обезщетение за имуществените и неимуществените вреди, които жалбоподателката твърди, че е претърпяла поради тези решения
Диспозитив
1)
Отменя решението на Европейския център за развитие на професионалното обучение (Cedefop) от 12 май 2017 г. да не поднови договора за наемането на VP като срочно нает служител.
2)
Отменя решението от 1 декември 2017 г., с което се отхвърля подадената по административен ред жалба на VP.
3)
Осъжда Cedefop да заплати на VP обезщетение за причинените имуществени вреди в размер на 30000 EUR.
4)
Осъжда Cedefop да заплати на VP обезщетение за причинените неимуществени вреди в размер на 10000 EUR.
5)
Отхвърля жалбата в останалата ѝ част.
6)
Осъжда Cedefop да заплати съдебните разноски.